Тәрбие сағатының тақырыбы: **«Абай еліне саяхат»**

(Ұлы ақын А.Құнанбаевтың 175 жылдығына арналады).

**Тәрбие сағатының мақсаты**: Жас ұрпақты Ұлы ақын А.Құнанбаевтың өмірі мен шығармашылығымен таныстыра отырып,оның нақыл сөздерін бойына дарыту, үлгі-өнеге ету.Балалардың сана-сезімінде ұлтымызға,оның ұлы адамдарына деген сүйіспеншілікті қалыптастыру.Топпен жұмыс істеу арқылы бір-біріне деген достық қарым-қатынастарын дамыту.

**Өткізілу түрі:** сайыс түрінде.

**Көрнекіліктері**: Абай атамыздың портреті,нақыл сөздері жазылған плакаттар,өмірінен бүктемелер,слайдтар,кітаптарынан шағын көрме.

1-Жүргізуші: Армысыздар ұстаздар,оқушылар,бүгінгі тәрбие сағатының қонақтары! Ұлы ақынымыз Абай Құнанбайұлының туғанына 175 жыл толуына орай өткізіліп жатқан іс-шаралардың жалғасы бүгін міне,7 «в» сыныбына да келіп жетті. Бүгін сынып оқушыларымен өткізілетін «Абай еліне саяхат» атты сайысымызды ашық деп жариялауға рұқсат етіңіздер.

2-жүргізуші. **Ұстазымыз Бейбітгүл Мәмиқызы «Ұлы Абай ақынға».**

Бәрімізге қасиетті, Ұлы дана-Абай ақын,

Оқыған сайын шығармаларыңды өзіңе болдық жақын.

Жылы тиіп жүрекке қара сөз бен өлеңдерің,

Әр сөзіңнен аламыз ғибрат-нақыл.

Абайдай дана ақынын халқы сүйер,

Өйткені ол халқы үшін жазып кеткен,

Даналықпен саналы пайдасы тиер нақыл сөзін,

Өзінің мақсаттарын арман еткен.

Жырласа ақындарым Абайымды,

Қалайша мен тосылып қалайынды.

Құлақтан кіріп бойды алған әсем әуен,

Сазымен сүйсіндірген талайыңды.

Жазбаған ұлы ақыным өлеңдерін ермек үшін,

Жырлаған халқына тәлім-тәрбие бермек үшін.

Күңіреніп жырларында отқа да күйіп, суға да түсіп,

Тебіренген туған елі,халқы үшін.

Әр сөзің көрінеді ұрпағыңа өсиеттей,

Оқимыз зейін қоя қасиеттей.

Қабыл ал,оны да сен Ұлы ақыным,

Өзіңе көрсетілген бір құрметтей.

Қалдырған мұра қылып,асыл сөзің-аманатың,

Күн сайын жайнай түсіп жаңаратын.

Маржандай төгілген мағыналы өлең-жырға,

Оқығанда, келешек ұрпақтарың таң қалатын.

Ақылымен сүйсіндірген Ұлы дана,

Ол-халқымыздың біртуар ұлдарының бірі ғана,

Ұрпақтарың құрметтеп еске алады,

Өзіңді өзгелерден көріп дара.-деп ұстазымыз өз шығармасын Ұлы ақынға арнайды.

1-жүргізуші.

Абай –дана ғұламасы елімнің,

Абай-ақыл мақтанышы жерімнің.

Абай атты ьір данышпан болмаса,

Ақ қарасын кім айырмақ өмірдің?!

Сүйсінемін жазғанын оқығанда,

Абай сөзі бағдаршам оқырманға.

Адасатын адамдар болмас еді,

Абай ойын кеудеге тоқығанда.

(Әділ қазылар алқасымен таныстыру)

Сайыстың жоспары:

**1.Топты таныстыру.**

**2.Сұрақ-жауап сәті.**

**3. «Мен жазбаймын өлеңді ермек үшін....» (Абай өлеңдерін жатқа айту.)**

**4. « Өлді деуге бола ма ойлаңдаршы,**

**Өлмейтұғын артына сөз қалдырған» ( Абайдың аталы сөздері.)**

**5. «Өнерпаз болсаң, арқалан» (Абай әндерін орындаудан сайыс).**

1-кезең.Таныстыру.

(әр топ өзін таныстырады).

Көрініс.

Жүргізуші: Әжесі Зере мен анасы Ұлжан халқын,ел жұртын сүйер мейірімділікке, үлкен жүректі ұлылыққа баулиды.Зере Абайға ел тарихын айтып,халқының тұрмыс тіршілігімен таныстырып, жақсы мен жаманды айыра білуге үйретеді.Зере әженің тәрбиесінде болған ұлы ақынның балалық шағынан көрініс.

-Кел, Абайжан, қоңыр қозым,қымыз ал!

-Әже,бұлдыр-бұлдыр күн өткен,бұрыңғыда кім өткен?

-Е,балам,сенің арғы аталарың өз заманының беделдісі,ел басқарған, нағашыларың да сөзге шебер болған дана адамдар.Адам баласы ақиқатты іздейдіғсоған талпынады.Егер оның іс әрекеті,ақыл ойы неғұрлым ақиқатқа жақын болса,ондай адамның қалдырған ізі де жарқын болмақ. Халқына жақын,жақсы адам үнемі жарқырап тұратын асыл тас сияқты.Шын асылдық қасиеті жоғалмайды.

-Мал жұтайды,өнер жұтамайды, оқуды өнер білімнен үйрену керек екен ғой!

**Жүргізуші:** Өнерді оқу-білімнен үйренген Абай артына мол қазына қалдырып кетті.

2-кезең. Сұрақ-жауап сәті.

Абай өмірі мен шығармашылығына қатысты сұрақтардан сайыс.

1.Абайдың шын есімі?

2.Абайдың неше қара сөзі бар?

3.Әжесінің есімі?

4.Абайдың ерекше үміт күткен баласы?

5.Абайдың поэмасы?

6.А.С.Пушкиннен аударған шығармасы?

7.Абай ауылының қүрметті де,сыйлы қонағы болған,әншілік,күйшілік дарынымен танымал,шертпе күй орындаушысы,»Сарыжайлау», «Сылқылдақ»,»Балбырауын» күйлерінің авторы кім?

8.Ұлы ақынның білім,өнерге байланысты жазған өлеңдері қандай?

9.Абайға арналған этно-музей ШҚО-ның қай жерінде орналасқан?

10.Абайдың М.Ю.Лермонтовтан аударған өлеңі.

3-кезең.

**«Мен жазбаймын өлеңді ермек үшін**....» (Абай өлеңдерін жатқа айту.)

**Жүргізуші:**

Абайдың өлендері сегіз қырлы,

Жұмбағына байладым мың бір сырды.

Жалықпаймын оқудан өлеңдерін,

Жетелейтін айдынына өмір сынды.

Әр топтан Абай өлеңдерін мәнерлеп оқуға дайындалып келген оқушылардың өнеріне құлақ салайық.Сөз сіздерде жырға құмар оқырмандар.

4-кезең. « Өлді деуге бола ма ойлаңдаршы,

Өлмейтұғын артына сөз қалдырған» ( Абайдың аталы сөздері.)

Терең де мағыналы сөздерге кезек берейік.

Әр топтан Абай ақын шығармаларындағы аталы,даналық сөздер мен оның мағынасына түсінік беруге кезектесіп оқушылар шақырылады.

**Жүргізуші:**Қазақ халқының тарихында Абай атамыздың алатын орны ерекше,оның қаламынан қазақтың ән өнерін дамытқан тамаша әндер туындады.

Құлақтан кіріп бойды алар,

Жақсы ән мен тәтті күй.

Көңілге түрлі ой салар,

Әнді сүйсең,менше сүй-деп ақын атамыз Абай айтқандай,сайыс кезегін әнге берейік.

5-кезең. **«Өнерпаз болсаң, арқалан» (Абай әндерін орындаудан сайыс).**

Әр топтан 1 оқушы Абай әндерін орындайды.

**Жүргізуші:** Міне, Ұлы ақынымыз Абай Құнанбайұлының өмірі мен шығармашылығына арналған тәрбие сағатымыздың жоспарланған кезеңдері мәресіне жетті.

Енді әділқазылар алқасына сөз берсек.

Біз үшін Абай өмірі үлкен тәрбие мектебі,себебі оның қарасөздерінің ,өлеңдерінің, әндерінің білімге, еңбекке,адамгершілікке баулитынына көз жеткізіп отырмыз.

Ұлы ақын, дара ақын,дана ақын Абай атамызға арналған сайыс түріндегі тәрбие сағатымыздың қорытындысын жасауға сөз әділқазылар алқасына беріледі.

Әділқазылар алқасы сайыс кезеңдері бойынша үздік шыққандарды анықтайды.

Арнайы дайындалған мадақтамалар табысталады.

Әр сөзің өнеге ғой ұрпағыңа,

Теңеймін мен өзіңді биік шыңға.

Арманым болмас еді бұл өмірде,

Сіз секілді кіре алсам жыр бағына.

Абай жаны құбылыс,мәңгі жұмбақ,

Біздер үшін ұлы Абай биік тұрмақ- деген өлең жолдарымен бүгінгі тәрбие сағатымызды аяқтаймыз.

**Асқарова Бейбітгүл Мәмиқызы-Өскемен қаласы әкімдігі**

**Шәкәрім атындағы №1орта мектебінің математика**

**пәнінің мұғалімі**